
GJYKATA E APELIT DURRËS

Nr. 477/71042-1149 Regjistri Themeltar                           Nr. 10-2021-2172 (369) Vendimi
Datë 10.11.2021                                                                                              Datë 06.12.2021

V E N D I M

NË EMËR TË REPUBLIKËS

Gjykata e Apelit Durrës e përbërë prej:

GJYQTAR

FLORJAN KALAJA

Me sekretare gjyqësore, znj. Majlinda Bejko, sot më datë 06.12.2021, mori në shqyrtim në seancë gjyqësore çështjen penale nr. 1149/2021 regjistrimi, me palë dhe objekt si më poshtë:

KËRKUES:	Z. Edmond Marku.

PALË E INTERESUAR:	Prokurorisë pranë Gjykatës së Rethit Gjyqësor Kavajë, përfaqësuar në gjykim nga prokurori i seancës pranë Gjykatës së Apelit Durrës, z. Ludovik Dodaj.

OBJEKTI:	Shuarjen e dënimit.

1. RRETHANAT E ÇËSHTJES

1. Nga aktet e fashikullit të gjykimit rezulton se me Vendimin nr. 34, datë 08.05.2020 të Gjykatës së Rrethit Gjyqësor Lezhë është vendosur bashkimi i dënimeve me burgim të caktuar me:
a) Vendimin nr. 178, datë 07.06.2016 të Gjykatës së Rrethit Gjyqësor Lezhë, pjesa e mbetur e dënimit;
b) Vendimin nr. 181, datë 10.06.2016 të Gjykatës së Rrethit Gjyqësor Lezhë, për dënimin me 3 muaj burgim, ekzekutuar me urdhrin e ekzekutimit datë 30.06.2016;
c) Vendimin nr. 9, datë 16.01.2017 të Gjykatës së Rrethit Gjyqësor Lezhë, për dënimin 8 muaj burgim dhe ekzekutuar me urdhrin e ekzekutimit datë 06.03.2017.
Në bashkimin e dënimeve gjykata ka caktuar si dënim përfundimtar të bashkuar masën 4 vjet dhe 6 muaj burgim. Në vendim është caktuar se vuajtja e dënimit do të nisë nga data 12.11.2016.
2. Në pjesën arsyetuese të këtij vendimi është sjellënë vëmendje se Vendimi nr. 181, datë 10.06.2016 i Gjykatës së Rrethit Gjyqësor Lezhë ka nisur të ekzekutohet nga data e procesverbalit për zbatimin e urdhrit të prokurorisë në dhomat e paraburgimit me datë 12.11.2016, ora 13:00. Ndaj nga gjykata është marrë kjo datë si data e përllogaritjes së dënimit të bashkuar, si data më e hershme e dënimit të ekzekutuar rishtazi. Kjo do të thotë se i dënuari ka qenë nën një masë tjetër sigurimi personal arrest në burg për llogari të një procedimi tjetër.
3. Gjithashtu rezulton se ndaj të dënuarit z. Edmond Marku është vendosur masa e sigurimit arrest në burg në mungesë me Vendimin nr. 292, datë 04.08.2015 të Gjykatës së Rrethit Gjyqësor Lezhë për veprën penale të mashtrimit, të parashikuar nga neni 143/2 të Kodit Penal. Prokuroria ka xjerrë urdhrin e ekzekutimit dhe se kjo masë është ekzekutuar në nga Komisariati i Policisë Lezhë me datë 12.11.2016. 
4. Rezulton se me Vendimin nr. 1950, datë 29.06.2017 të Gjykatës së Rrethit Gjyqësor Tiranë është deklaruar fajtor z. Edmond Marku për veprën penale të parashikuar nga neni 278/1 i Kodit Penal dhe se përfundimisht është dënuar me 2 vjet burgim. Ai është hetuar dhe gjykuar me masën e sigurimit arrest në burg dhe se ekzekutimi i këtij dënimi ka nisur nga data 12.11.2016 kur ai është arrestuar.
5. Vendimi i Gjykatës së Rrethit Gjyqësor Tiranë është apeluar. Gjykata e Apelit Tiranë me Vendimin nr. 525, datë 13.07.2019 ka vendosur shuarjen e masës së sigurimit arrest në burg të vendosur për llogari të Vendimit nr. 1950, datë 29.06.2017 dhe të Vendimit nr. 596, datë 28.02.2017 të Gjykatës së Rrethit Gjyqësor Tiranë. Gjykata e Apelit Tiranë ka urdhëruar lirimin e menjëhershëm të të dënuarit z. Edmond Marku.
6. Gjatë gjykimit të kërkesës për bashkimin e dënimeve, prokuroria ka kërkuar në Gjykatën e Rrethit Gjyqësor Lezhë edhe bashkimin e dënimive të dhëna nga Gjykata e Rrethit Gjyqësor Tiranë. Gjykata e Rrethit Gjyqësor Lezhë në vendimin e sipërpërmendur ka arsyetuar se këto dënime të vuajtura nuk mund të bashkohen me tre dënimet e dhëna dhe të pavuajtura të caktuara nga Gjykata e Rrethit Gjyqësor Lezhë. Për rrjedhojë kërkesa për bashkimin e dënimeve të shuara me dënimet e pashuara nuk është pranuar.
7. Institucioni i Ekzekutimit të Vendimeve Penale Rrogozhinë i ka kërkuar Prokurorisë së Rethit Gjyqësor Tiranë që të ndreqet gabimi material në vendimin gjyqësor të bashkimit të dënimeve të Gjykatës së Rrethit Gjyqësor Lezhë, në pjesën ku individualizohet data e fillimit të ekzekutimit të dënimeve të bashkuara, ku nga data 12.11.2016 të përcaktohet si datë fillimi ekzekutimi data 11.03.2018. Prokuroria pranë Gjykatës së Rrethit Gjyqësor Tiranë me shkresën nr. 3478/4 prot., datë 11.01.2021 ka kthyer përgjigje se nuk mund të bashkohet një dënim i shuar me një dënim të pashuar dhe se vendimi i bashkimit të dënimeve të Gjykatës së Rrethit Gjyqësor Lezhë ka një gabim material në datën e fillimit të ekzekutimit, nga data 11.03.2018, që është e sakta, është shënuar data 12.11.2016, që është e gabuara.
8. Prokuroria pranë Gjykatës së Rrethit Gjyqësor Lezhë ka kërkuar në gjykatë ndreqjen e gabimit material. Gjykata e Rrethit Gjyqësor Lezhë me Vendimin nr. 65, datë 13.04.2021 ka vendosur rrëzimin e kërkesës. Gjykata ka arsyetuar në vendim se nuk ka asnjë gabim material në këtë vendimmarrje dhe se nuk kuptohet se pse prokuroria merr si datë fillimi ekzekutimi për dënimin e bashkuar me datë 11.03.2018. Gjykata arsyeton se nisja e ekzekutimit të dënimit të bashkuar do të fillojë në datën e ekzkeutimit të dënimit më të hershëm të bashkuar, konkretisht me datë 12.11.2016. 
9. Pavarësisht vendimit të gjykatës për bashkimin e dënimeve dhe vendimit të gjykatës për ndreqjen e gabimit material, Prokuroria pranë Gjykatës së Rrethit Gjyqësor Lezhë ka nxjerrë urdhrin e ekzekutimit për ekzekutimin e dënimit të bashkuar 4 vjet dhe 6 muaj. Në këtë urdhër si datë për fillimin e ekzekutimit është përcaktuar data 11.03.2018.
10. I dënuari z. Edmond Marku me datë 12.05.2021 i është drejtuar gjykatës, duke kërkuar shuarjen e dënimit të bashkuar. Gjykata e Rrethit Gjyqësor Kavajë me Vendimin nr. 840/202, datë 12.05.2021 ka vendosur rrëzimin e kërkesës. Këtij vendimi i mungon qartësia në arsyetimin e tij. Megjithatë nga përpjekjet e disahershme kuptohet se kërkesa për shuarjen e dënimit është rrëzuar me arsyetimin se prokuroria ka kërkuar bashkimin e dënimeve të dhëna me Vendimin nr. 34, datë 08.05.2020 të Gjykatës së Rrethit Gjyqësor Lezhë me Vendimin nr. 1950, datë 29.06.2017 të Gjykatës së Rrethit Gjyqësor Tiranë. Vendimi gjyqësor ka marrë formë të prerë me datë 27.05.2020, pasi nuk është ushtruar apel.
10. Me datë 26.07.2021 kërkuesi z. Edmond Marku i është drejtuar sërisht gjykatës me kërkesë për shuarjen e dënimit, duke pretenduar se data e fillimit të ekzekutimit të dënimit të bashkuar është data 12.11.2016.
11. Gjykata e Rrethit Gjyqësor Kavajë me Vendimin nr. 12-2021-1643 (341), datë 20.10.2021 ka vendosur:
“Mospranimin e kërkesës.”
Gjykata ka arsyetuar se kërkesa e ushtruar nga i dënuari ka marrë zgjidhje me një vendim gjyqësor të formës së prerë dhe se për rrjedhojë instituti i gjësë gjykuar nuk lejon që të shqyrtohet sërisht nga gjykata e njëjta kërkesë. Gykata ka udhëzuar që i dënuari të ushtrojë kërkesën për rishikim apo kërkesën për rivendosje në afatin e ankimit, duke u kuptuar në mënyrë implicite nga arsyetimi se dënimi i dhënë nga gjykata përmes vendimit të bashkimit të dënimeve është ekzekutuar.
12. Kundër këtij vendimi ka ushtruar apel z. Edmond Marku me datë 29.10.2021. Ai ka shprehur padakordësinë e tij me zgjidhjen e çështjes, duke i u përmbajtur sakaq kërkesës për shuarjen e dënimit. Në apel nuk ka artikulim të shkaqeve ligjore se pse kontestohet vendimi i gjykatës së shkallës së parë.
13. Prokurori i gjykimit në apel kërkoi mospranimin e apelit, duke arsyetuar se nuk ka përmbajtje dhe nuk ka formë, sipas nenit 415 dhe 420 të Kodit të Procedurës Penale. Më tej ai vlerësoi se vendimi i gjykatës së shkallës së parë është i bazuar në ligj dhe në prova dhe se pala kërkuese mund të kërkojë rishikimin e vendimit gjyqësor të formës së prerë apo të kërkojë rivendosjen në afat të apelit kundër vendimit që ka vendosur rrëzimin e kërkesës për shuarjen e dënimit. I dënuari kërkoi që dënimi i tij të konstatohet i shuar, pasi ekzekutimi i tij, sipas vendimit të gjykatës, ka nisur me datë 12.11.2016.
        
1. VLERËSIMI I GJYKATËS

i) Mbi pranueshmërinë e apelit

14. Gjykata vlerëson se formalisht konstatimet e prokurorit janë të bazuara në nenin 415 dhe 420 të Kodit të Procedurës Penale, pasi vërtet ankimi i ushtruar nga i dënuari z. Edmond Marku nuk i plotëson elementet formal dhe pëmbajtësor të aktit procedural të apelit. Megjithatë Gjykata e Apelit Durrës (në vijim Gjykata) konstaton se nga përmbajtja e aktit të ankimit kuptohet se pala kërkuese nuk është dakord me vendimin e gjykatës së shkallës së parë dhe se kërkon që dënimi penal prej 4 vjet dhe 6 muaj të shuhet.
15. Gjykata vlerëson se, në bazë dhe për zbatim të nenit 27 pika 1 dhe pika 2 shkronja “a” të Kushtetutës, nenit 5 të KEDNJ dhe pikës 1 të nenit 425 të Kodit të Procedurës Penale, është detyrë sipas parimit të oficialitetit e gjykatës në çdo fazë dhe shkallë gjykimi që të marrë në shqyrtim edhe kryesisht çështjen e kufizimit sipas ligjit të lirisë personale të kujtdo subjekti. Në këtë kuptim Gjykata vlerëson se, edhe në muingesën e shkaqeve të parashtruara në apelin e të dënuarit, shqyrtimi gjyqësor rishikues duhet të zgjerojë kryesisht kufijtë e gjykimit për të vlerësuar nëse liria personale e personit kërkues është kufizuar sipas ligjit apo jo. Për rrjedhojë Gjykata vendosi ta kualifikojë apelin e ushtruar si të pranueshëm për gjykim, duke rrëzuar kërkesën e prokurorit. 

ii) Mbi zgjidhjen e çështjes

16. Gjykata vlerëson se vendimi i gjykatës së shkallës së parë është marrë në zbatim të gabuar të nenit 449 dhe 462 të Kodit të Procedurës Penale. Për rrjedhojë ai duhet të ndryshohet dhe duhet të vendoset konstatimi i shuarjes së dënimit prej 4 vjet dhe 6 muaj burgim ndaj të dënuarit z. Edmond Marku dhe lirimin e menjëhershëm të tij.
17. Gjykata sjell në vëmendje se kërkesa për rishikimin e vendimit gjyqësor penal të formës së prerë, njëlloj sikurse kërkesa për rishikimin e vendimit gjyqësor civil apo administrativ të formës së prerë sipas nenit 494 të Kodit të Procedurës Civile, është një mjet ankimi i jashtëzakonshëm që godet ekskluzivisht vendimet gjyqësore që kanë zgjidhur çështjen në themel dhe për rrjedhojë vendimet përfundimtare dhe finale të gjykatës. Në rastin konkret vendimi i Gjykatës së Rrethit Gjyqësor Kavajë është një vendim i ndërmjetëm që ka zgjidhur një çështje të caktuar gjatë fazës finale të procesit penal, konkretisht gjatë fazes së ekzekutimit të vendimit gjyqësor penal të dënimit të formës së prerë dhe gjë të gjykuar. Për rrjedhojë Gjykata vlerëson se rishikimi si mjet ankimi nuk mund të gjejë zbatim për të tilla vendime gjyqësore, në zbatim të drejtë të nenit 449 të Kodit të Procedurës Penale.
18. Gjykata sjell në vëmendje se, ndryshe nga neni 451/a i Kodit të Procedurës Civile, në nenin 462 të Kodit të Procedurës Penale dhe në tërësi në dispozitat e këtij Kodi nuk ka një rregullim konkret dhe eksplicit ligjor për të përkufizuar aspektin material të institutit të gjësë së gjykuar. Megjithatë, duke pasur parasysh edhe rregullimin e nenit 451/a të Kodit të Procedurës Civile, kuptohet se gjëja e gjykuar (res judicata), në të tre llojet proceset gjyqësore, substancialisht detyron palët dhe gjykatën që të marrë të mirëqenë dhe të vërtetë absolute vendimin gjyqësor që ka vendosur mbi një çështje të caktuar. Kufijtë e veprimit të gjësë së gjykuar konkretizohen rast pas rasti, duke pasur parasysh tre elemente kryesore, konkretisht palët, identitetin juridik të objetit të gjykimit dhe shkakun ligjor të kërkimeve apo të vendimmarrjes së gjykatës.
19. Në rastin konkret palët dhe objekti i kërkimit të kërkesës për shuarje dënimi të paraqitur me datë 12.05.2021 janë të njëjta me kërkesën e datës 26.07.2021. Por i njëjti konkluzion nuk mund të thuhet për shkakun ligjor të kërkesës në raport me arsyetimin e vendimmarrjes së Gjykatës së Rrethit Gjyqësor Kavajë në vendimmarrjen e rrëzimit të kërkesës për shuarjen e dënimit. Gjykata e Rrethit Gjyqësor Kavajë në vendimmarrjen e rrëzimit të kërkesës datë 12.05.2021 të të dënuarit z. Edmond Marku për shuarjen e dënimit e ka rrëzuar kërkesën me arsyetimin se Prokuroria pranë Gjykatës së Rrethit Gjyqësor Lezhë ka kërkuar bashkimin e dënimeve të dhëna nga Gjykata e Rrethit Gjyqësor Tiranë me Vendimin nr. 34/2020 të Gjykatës së Rrethit Gjyqësor Lezhë. Ky vendim nuk ka shqyrtuar dhe nuk ka dhënë zgjidhje as në pjesën arsyetuese dhe as në pjesën dispozitive lidhur me datën e fillimit të ekzekutimit të vendimit të dënimit të bashkuar, konkretisht mbi dilemën faktike dhe ligjore nëse dënimi i bashkuar prej 4 vjet dhe 6 muaj ka nisur të ekzekutohet me datë 12.11.2016 apo me datë 11.08.2018.
20. Ndërkohë Gjykata vlerëson se në kërkesën objekt gjykimi, konkretisht të datës 26.07.2021, çështja që shtrohet për zgjidhje është kush është data e nisjes së ekzekutimit të dënimit të bashkuar. Nga ana tjetër konstatohet se vendimmarrja e gjykatës së shkallës së parë e Gjykatës së Rrethit Gjyqësor Lezhë nuk ka pranuar të bashkojë dënimin e pavuajtur me dënimin e vuajtur. Për rrjedhojë Gjykata konstaton se edhe faktet në shqyrtimin e kërkesës objekt gjykimi janë të ndryshme nga vendimmarrja e formës së prerë dhe se njëkohësisht i ndryshëm është edhe shkaku ligjor i objektit të gjykimit në çështjen objekt gjykimi. Për rrjedhojë Gjykata konkludon se në rastin konkret nuk ka ndalesa procedurale apo materiale ligjore që vijnë nga institute ligjor i gjësë së gjykuar.
21. Institucioni i Ekzekutimit të Vendimeve Penale, Prokuroria pranë Gjykatës së Rrethit Gjyqësor Lezhë, Gjykata e Rrethit Gjyqësor Kavajë dhe Prokuroria pranë Gjykatës së Apelit Durrës mbajnë qëndrimin se marrja e statusit të paraburgosurit gjatë periudhës së ekzekutimit të vendimit penal që ka caktuar masën e sigurimit arrest në burg për llogari të një procedimi tjetër penal ndërpret apo e pezullon ekzekutimin e dënimit me burgim dhe përllogaritjen e periudhës së paraburgimit për llogari të dënimit. Për rrjedhojë këto institucione të përfshira në trajtimin e kërkesës së konkludojnë se vuajtja e dënimit me burgim për kryerjen e veprave penale për të cilat është dënuar nga Gjykata e Rrethit Gjyqësor Lezhë është ndërprerë së përllogarituri dhe së ekzekutuari me datë 12.11.2016, datë kur Gjykata e Rrethit Gjyqësor Tiranë ka caktuar masën e sigurimit arrest në burg për llogari të një procedimi tjetër penal që po zhvillohej ndaj të dënuarit paralelisht. Nga ana tjetër edhe dënimi penal i Gjyatës së Rrethit Gjyqësor Lezhë rezulton të jetë ekzekutuar më së hershmi në datën 12.11.2016. Megjithatë as Institucioni i Ekzekutimit të Vendimeve Penale Rrogozhinë, as Prokuroria pranë Gjykatës së Rrethit Gjyqësor Lezhë, as Gjykata e Rrethit Gjyqësor Kavajë dhe as Prokuroria pranë Gjykatës së Apelit Durrës nuk tregojnë se kush është dispozita ligjore në fuqi që parashikon këtë rregullim dhe regjim juridik të stopimit, ndërprerjes apo pezullimit të ekzekutimit të masës së mëparshme të caktuar dhe të ekzekutuar të sigurimit arrest në burg apo dënimit me burgim për shkak të caktimit të masës së re të sigurimit personal arrest në burg gjatë ekzekutimit të tij.
22. Nga ana tjetër në këtë gjykim provohet se Gjykata e Rrethit Gjyqësor Lezhë në dy vendime gjyqësore të formës së prerë dhe gjë të gjykuar ka vendosur se data e ekzekutimit të dënimit të bashkuar prej 4 vjet dhe 6 muaj është data 12.11.2016.  Në këtë çështje nuk kuptohet se si dhe kush dispozitë ligjore e ka lejuar prokurorinë e ekzekutimit të mos e respektojë vendimin e gjykatës, ta ndryshojë atë, duke caktuar sakaq një datë tjetër për nisjen e ekzekutimit të vendimit penal të bashkuar. Një vendimmarrje e tillë vjen në kundërshtim me pikën 1 dhe me shkronjën “a” të pikës 2 të nenit 27 të Kushtetutës dhe me nenin 5 të KEDNJ, pasi e ka kufizuar lirinë personale të të dënuarit me urdhër ekzekutimi të prokurorit dhe jo me vendim gjykate. Gjykata sjell në vëmendje se liria personale e z. Skerdi Koçi pas datës 07.12.2020 është kufizuar pa ligj.
23. E gjithë zgjidhja e kësaj çështje përmes zbatimit të ligjit lidhet me pyetjen nëse ka parashikim ligjor apo jo në fuqi që zbatimin e një mase të re të sigurimit personal arrest në burg, që jepet gjatë periudhës së vuajtjes së një mase tjetër sigurimi personal arrest në burg të vendosur më parë, ta njohë si shkak apo fakt juridik të stopimit, pezullimit apo ndërprerjes së ekzekutimit të dënimit me burgim të marrë në secilin prej procedimeve penale në të cilat masat e sigurimit janë caktuar. Nga hulumtimi në të drejtën penale materiale pozitive (në Kodin Penal), në të drejtën procedurale penale pozitive (në Kodin e Procedurës Penale) dhe në të drejtën pozitive penitenciare (Ligji nr. 79/2020 dhe Ligji nr. 81/2020 dhe ligjet që para hyrjes në fuqi të tyre kanë vepruar nga viti 1998 e deri në vitin 2020) rezulton se zbatimi i masës së sigurimit personal nuk njihet ligjërisht si shkak ligjor stopimi, ndërprerje apo pezullimi për ekzekutimin e një vendimi penal të formës së prerë. Gjithashtu rezulton se nuk ka asnjë parashikim ligjor procedural, material apo penitenciar që të parashikojë se mbivendosja e masave të sigurimit arrest në burg shkakton pezullimin e ekzekutimit të tyre.
24. Në Kodin e Procedurës Penale njihet instituti i shtyrjes së ekzekutimit të një dënimi me burgim, konkretisht në nenin 476, por që prima facie kuptohet se nuk ka asnjë relevancë juridike lidhur me çështjen objekt gjykimi. Nga ana tjetër në Kodin Penal njihet instituti i pezullimit të ekzekutimit të dënimit me burgim kur gjykata zbaton dënime alternative, sipas nenit 58, 59, 59/a, 63, 64 apo nenit 65, por edhe këto rrethana nuk kanë asnjë relevancë juridike me çështjen objekt gjykimi. Nga ana tjetër neni 66 i Ligjit nr. 79/2020 parashikon edhe modalitetet e ekzekutimit të urdhrit të ekzekutimit në rastet e pezullimit apo shtyrjes së dënimit me burgim sipas vendimeve të gjykatës, por edhe kjo dispozitë duket prima facie se nuk ka asnjë relevancë juridike me zgjidhjen e çështjes objekt gjykimi. Në këto kushte Gjykata konkludon se kufizimi ligjor i lirisë personale të kërkuesit për llogari të dënimit penal të marrë më së pari në kohë është bërë pa asnjë parashikim ligjor nga data 07.12.2020, për shkak se kjo pjesë e mbetur dhe e pavuajtur e dënimit me burgim, që institucioni i ekzekutimit të vendimeve penale dhe prokuroria ka konkluduar se duhet të ekzekutohet, është vuajtur, sipas formulës së parashikuar nga neni 57 i Kodit Penal, nga ekzekutimi i masës së sigurimit arrest në burg të caktuar fillimisht ndaj të dënuarit, që nga data 25.01.2019.
25. Gjykata sjell në vëmendje se neni 5 dhe neni 7 i KEDNJ detyrojnë drejtpërdrejtë organet shtetërore të Republikës së Shqipërisë, sipas nenit 5, 116 dhe 122 të Kushtetutës, që të kufizojnë lirinë e qytetarit vetëm me ligj. Të njëjtat garanci vendos Kushtetuta në nenin 27 të saj, dispozitë e cila, sipas nenit 4 të saj, është drejtpërdrejtë e zbatueshme për pikën 1 dhe shkronjën “a” të pikës 2 të saj. Në funksion të kuptimit të nenit 5 të KEDNJ Gjykata vlerëson të nevojshme të sjellë në vëmendje jurisprudencën konstante të GJEDNJ se kufizimet e lirisë personale sipas kësaj dispozite do të duhet të interpretohen nga autoritetet shtetërore në mënyrën më të ngushtë të mundshme dhe se nuk do të mund të pranohen interpretimet e zgjeruara, me analogji apo ato që nuk janë të aksesueshme apo të parashikueshme nga leximi i nenit 5 të KEDNJ dhe parashikimeve ligjore të brendshme të çdo shteti[footnoteRef:1], ndryshe për shembull nga sa kjo Gjykatë ka vlerësuar zbatimin e parimit të ligjshmërisë për llogarit të nenit 8 dhe 11 të KEDNJ. Gjithashtu GJEDNJ ka vlerësuar se neni 7 i KEDNJ nuk mund të pranojë të pajtohet me dënime të cilat nuk janë të parashikuara në ligj si të tilla apo me interpretime ligjore që nuk konfirmohen me parashikimet e ligjit për sa i përket rasteve të individualizimit, caktimit të kohëzgjatjes dhe përfundimit të dënimit penal, duke kërkuar gjithmonë zbatim strikt të parashikimeve ligjore dhe në mënyrë të tillë që të jenë të parashikueshme dhe të aksesueshme.[footnoteRef:2]    [1:  Shih çështjen ‘‘Selahattin Demirtaş v. Turkey (no. 2)’’, Dhima e Madhe e GJEDNJ, paragrafi 312; çështjen ‘‘S., V. and A. v. Denmark’’, Dhoma e Madhe e GJEDN, paragrafi 73; çështjen ‘‘Buzadji v. the Republic of Moldova’’, Dhoma e Madhe e GJEDNJ, paragrafi 84.]  [2:  Shih çështjen ‘‘Del Río Prada v. Spain’’, Dhoma e Madhe e GJEDNJ, paragrafi 91; çështjen ‘‘S.W. v. the United Kingdom’’, paragrafi 35.] 

26. Gjykata, duke sjellë në vëmendje rezultatet e hulumtimit mbi të drejtën pozitive penale në kuptimin e gjërë në fuqi, konkludon se nuk ka asnjë dispozitë ligjore që të njohë si shkak pezullimi, stopimi dhe ndërprerje caktimin e një mase sigurimi personale për një vepër tjetër penale ndaj të dënuarit, dënimi penal i të cilit ka nisur më parë të ekzekutohet, qoftë edhe nëpërmjet një mase tjetër sigurimi personal arrest në burg sikurse paraqiten faktet e çështjes objekt gjykimi. Nga kjo analizë arrihet në konkluzionin se në periudhën e mbivendosur të dy titujve gjyqësor të kufizimit të lirisë të një subjekti do të vijojnë të ekzekutohen të dyja paralelisht për efekt të përllogaritjes, qoftë të dënimit penal me burgim të dhënë për procedimin penal të parë dhe qoftë të dënimit penal të dhënë për llogari të procedimit penal të dytë. Secila masë sigurimi arrest në burg gëzon e vënë në ekzekutim gëzon individualitetin dhe autonominë e saj të lidhur ngushtësisht vetëm me procedimin penal për llogari të të cilit është marrë dhe se nuk ndikojnë tek masat e marra në procedimet penale të tjera, pavarësisht se procedimet penale zhvillohen paralelisht kundër të njëjtit person.
27. Gjykata vlerëson se konkluzioni i Institucionit të Ekzekutimit të Vendimeve Penale Rrogozhinë, Prokurorisë pranë Gjykatës së Rrethit Gjyqësor Lezhë, Gjykatës së Rrethit Gjyqësor Kavajë dhe Prokurorisë pranë Gjykatës së Apelit Durrës, se masa e sigurimit arrest në burg pezullon, stopon apo ndërpret ekzekutimin e masës së mëparshme të sigurimit apo të dënimit me burgim, përbën zbatim të ligjit penal me analogji, në kundërshtim me nenin 29 të Kushtetutës, nenin 5 dhe 7 të KEDNJ dhe nenit 3 të Kodit Penal. Në këtë rast, në periudhën e mbivendosjes së masave të sigurimit arrest në burg, matematikisht është e vërtetë që një ditë burgim është e barabartë me tre ditë burgim. Por aspekti matematikor i përllogaritjes nuk cenon juridikisht nenin 57 të Kodit Penal, pasi kjo dispozitë zbatohet për secilën masë sigurimi arrest në burg të marrë për llogari të një procedimi penal konkret. Për rrjedhojë neni 57 i Kodit Penal nuk cenohet nga kjo mënyrë zbatimi.
28. Gjykata sjell në vëmendje se një çështje e ngjashme me këtë mënyrë të gabuar të interpretimit të ligjit penal me analogji kanë gjykuar edhe më parë Kolegjet e Bashkuara të Gjykatës së Lartë, duke shtruar për zgjidhje nëse ekzistojnë në legjislacionin penal rrethana të tilla si pezullimi apo ndërprerja e afatit të parashkrimit të dënimit penal, sipas nenit 68 të Kodit Penal. Vendimi Unifikues nr. 7/2002 u arrit konkluzioni se pezullimi dhe ndërprerja e afatit të parashkrimit të ekzekutimit të vendimit penal, duke qenë se nuk njihen dhe nuk rregullohen në Kodin Penal, janë institute të së drejtës që nuk ekzistojnë dhe se zbatimi i tyre do të përbëjë zbatim të ligjit penal me analogji.
29. Gjithashtu Gjykata vlerëson të nevojshme të sjellë në vëmendjen një ndër rastet kur jurisprudenca e GJEDNJ për nenin 5 të KEDNJ ka konkluduar shkelje në mënyrën e zgjeruar të interpretimit të ligjit penal procedural nga ana e Kolegjeve të Bashkuara të Gjykatës së Lartë[footnoteRef:3] dhe Gjykatës Kushtetuese, konkretisht mbi interpretimin e bërë për shkronjën ‘‘e’’ të nenit 514 të Kodit të Procedurës Penale.[footnoteRef:4] GJEDNJ vlerësoi se, duke zbatuar një akt normativ ndërkombëtar që nuk kishte hyrë në fuqi, duke interpretuar në mënyrë të paparashikueshme dhe të paaksesueshme shkronjën ‘‘e’’ të nenit 514 të Kodit të Procedurës Penale nga ana e Kolegjeve të Bashkuara të Gjykatës së Lartë dhe nga ana e Gjykatës Kushtetuese është shkelur liria personale e kërkuesit pa një parashikim ligjor dhe në kundërshtim me pikën 1 të nenit 5 të KEDNJ. [3:  Shih Vendimin Unifikues Nr.9/2 i Regj. Themeltar, Nr. 1 i Vendimit, datë 30.01.2003 të Kolegjeve të Bashkuara të Gjykatës së Lartë me anën e të cilit u njësua praktika gjyqësore me konkluzionin se njohja e ekzekutimit të vendimit penal të huaj nuk mund të interpretohet sikur ka si kusht marrjen e pëlqimit të të dënuarit.]  [4:  Shih çështjen ‘‘Grori vs. Albania’’, Seksioni I i GJEDNJ, paragrafi 156 – 161.] 

30. Mesazhi që vjen nga kjo jurisprudencë e mbipushtetshme dhe e detyrueshme për zbatim e sjellë në vëmendje më lart është se, pavarësisht se interpretimi i zgjeruar i ligjit penal apo interpretimi me analogji i tij mund të çojë në konkluzione të arsyeshme dhe të logjikshme, në rast se ato rëndojnë pozitën e të pandehurit apo të dënuarit, interpretime të tilla janë njëlloj të papajtueshme sikurse interpretimet e paarsyeshme apo të palogjikshme të zgjeruara apo me analogji të ligjit penal dhe si të tilla vijnë në kundërshtim me parimin e sigurisë juridike dhe parimin e ligjshmërisë të sanksionuara në nenin 5 dhe 7 të KEDNJ, nenin 29 të Kushtetutës dhe nenin 3 të Kodit Penal. Në fushën e së drejtës penale dhe normave që kufizojnë lirinë personale interpretime të tilla të ligjit mund të lejohen vetëm favor libertatis, që do të thotë për të përmirësuar pozitën juridike të të dënuarit apo të të pandehurit. Kjo qasje interpretative rrjedh pikërisht nga vlera e madhe që ka liria personale në shtetin e së drejtës dhe në demokraci, në të cilat çdo privim i lirisë i kryer pa ligj dhe arbitrarisht nga ana e organeve shtetërore prek në thelb sigurinë dhe besimin qytetar të shtetit.
31. Zbatimi i ligjit penal me analogji në historinë e së drejtës penale pozitive shqiptare është lejuar në Kodin Penal të vitit 1952, ku parashikohej se:
“Kur një vepër shoqërisht e rrezikshme nuk është parashikuar drejt për drejt nga ligja penale, baza dhe kufijt e përgjegjësisë penale për këtë vepër përcaktohen sipas dispozitave të ligjës penale që parashikojnë krime të një natyre sa më të ngjasëshme.
Analogjia zbatohet në raste të jashtëzakonshme.” 
Por një rregullim të tillë ligjor nuk e gjejmë më as në Kodin Penal të vitit 1977 dhe as në Kodin Penal në fuqi. Një rregullim i tillë i ligjit penal apo zbatim i tillë i ligjit penal cenon parimet kryesore të shtetit të së drejtës dhe prek në thelb sigurinë e individit për liri personale, duke mundësuar sakaq arbitraritetin e interpretimeve të paparashikueshme dhe të paaksesueshme të organeve ligjzbatuese të shtetit në drejtim të kufizimit të papritur të kësaj vlere themelore kushtetuese. 
32. Gjykata sjell në vëmendje se, pikërisht për të ndaluar arbitraritetin në mënyrën se si ekzekutohen vendimet penale të kufizimit të lirisë personale përmes dënimeve me burgim apo masave paraburgosëse në rastin kur ato caktohen për llogari të titujve të ndryshëm ekzekutiv apo procedimeve penale të ndryshme dhe kundër të njëjtit autor, Kodi Penal dhe Kodi i Procedurës Penale parashikojnë detyrimin e prokurorit për të përllogaritur në vuajtjen e dënimit kohën e vuajtur në paraburgim apo pjesët respektive të dënimit penal të shlyer në rastet kur dënimet penal bashkohen sipas nenit 56 të Kodit Penal. Konkretisht rregullime të tilla i gjejmë në nenin 55, 56 të Kodit Penal dhe në nenin 465, 466 dhe 469 të Kodit të Procedurës Penale. Në këtë mënyrë konkludohet se pezullimi, ndërprerja apo stopimi i ekzekutimit të dënimit me burgim i vënë tashmë në ekzekutim nuk ekzistojnë si mundësi ligjore për kufizimin e lirisë personale të të dënuarit dhe se zbatimi i masave me karakter paraburgosës për vepra të tjera penale nuk afekton juridikisht ekzekutimin e dënimit me burgim.
33. Për rrjedhojë të gjithë analizës së realizuar më lart, Gjykata vlerëson se marrja e cilësisë së të paraburgosurit të të dënuarit për një vepër tjetër penale - dënimi i së cilës po ekzekutohet ndërkohë –, apo edhe mbivendosja e masave të sigurimit arrest në burg, nuk passjell humbjen, stopinimin, pezullimin apo ndërprerjen e cilësisë së të dënuarit të subjektit, qoftë për efektet e zbatimit të ligjit për amnistinë, për zbatimin e ligjit penitenciar apo përllogaritjes së ekzekutimit të dënimit me burgim apo edhe përllogaritjes së masës paraburgosëse të caktuar më parë. Nga e gjithë analiza e mëlartme Gjykata konkludon se urdhri i ekzekutimit të Prokurorisë pranë Gjykatës së Rrethit Gjyqësor Lezhë është i pabazuar në ligj. Ekzekutimi i dënimit të bashkuar prej 4 vjet dhe 6 muaj burgim do të nisë nga data 12.11.2016, sikurse Gjykata e Rrethit Gjyqësor Lezhë ka vendosur dhe konkluduar dy herë dhe sikurse e vërteta e fakteve në dinamikën e ekzekutimit të dënimeve dhe masave ndaj të dënuarit z. Edmond Marku ka ngjarë. Dënimi 4 vjet dhe 6 muaj rezulton të jetë shuar. Për këto arsye Gjykata konkludon se vendimi i Gjykatës së Rrethit Gjyqësor Kavajë duhet të ndryshohet dhe duhet të pranohet kërkesa e të dënuarit.

Sa më sipër u arsyetua, Gjykata, në bazë dhe për zbatim të shkronjës “b” të nenit 428 të Kodit të Procedurës Penale,

VENDOSI:

1. Ndryshimin e Vendimit nr. 12-2021-1643 (341), datë 20.10.2021 të Gjykatës së Rrethit Gjyqësor Kavajë.
1. Shuarjen e dënimit prej 4 vjet dhe 6 muaj të caktuar ndaj të dënuarit z. Edmond Marku me Vendimin nr. 34, datë 08.05.2020 të Gjykatës së Rrethit Gjyqësor Lezhë.
1. Lirimin e menjëhershëm të të dënuarit z. Edmond Marku, nëse liria personale e tij nuk kufizohet për një shkak tjetër ligjor.
1. Ngarkohet prokuroria për ekzekutimin e këtij vendimi.
1. Shpenzimet gjyqësore për gjykimin në apel sikurse janë bërë.
1. Kundër këtij vendimi lejohet rekurs në Gjykatën e Lartë brenda 45 ditëve nga dita e nesërme e njoftimit të vendimit të arsyetuar.

U shpall në Durrës, me datë 06.12.2021.



GJYQTAR

FLORJAN KALAJA

